Suomessa ehdittiin pelata kuusi vuotta roller derbyä ennen kuin pääkaupunkiseudulle saatiin oma joukkue myös junioreille.

Reaktioita on yleensä kahdenlaisia, kun joku kertoo harrastavansa roller derbyä.

”On niitä, jotka sanovat, että siistiä! Ja sitten on niitä, jotka kysyvät heti, että eikö se ole tosi väkivaltaista”, sanoo Mesi Kissaniitty, 14.

Reve Auvinen, 13, ja Maria Nygård, 14, nyökyttelevät. He jatkavat, että hyvin usein ihmiset eivät ole edes kuulleet koko lajista. Kun lajista sitten kertoo, ihmisiä yleensä kummastuttaa pallo. Sellaista kun ei kentältä löydy.